Man vas ná moord op ma, dogter(Argieffoto: SAPD) ŉ Middeljarige man is Saterdag in hegtenis geneem ná die dubbele moord op ŉ ma en haar dogter in Hebron in Noordwes. Maroela Media het verlede week berig die liggame van ŉ 68-jarige ma en haar 34-jarige dogter is Saterdag in hul huis deur ŉ ander dogter aangetref. Die ma se liggaam was in die eetkamer, terwyl die een dogter se liggaam vasgebind in die badkamer aangetref is. Die 45-jarige verdagte is vasgetrek en die foon van een van die oorledenes is in sy besit gevind. Hy verskyn Maandag in die landdroshof in Ga-Rankuwa. “Dit is sleg dat mans nog sulke gruwelike misdade teen vroue pleeg. Ons moet ŉ manier vind om hierdie misdade stop te sit,” het Sello Lehari, LUR vir gemeenskapsveiligheid en vervoer, Sondag in ŉ verklaring gesê. Hy het die polisie geloof vir hul flink optrede om die man vas te trek. “Die manier waarop hierdie moorde ondersoek is, is ŉ bewys van die polisie se toewyding om misdaad te bekamp,” sê hy.